정조 9년
乙巳七月初十日午時。上御誠正閣。都承旨與有司堂上。稟事諸堂入侍時。行都承旨金尙集。行右承旨尹承烈。記事官金孝建金鳳顯尹行任。行副司直徐有隣。知敦寧鄭民始。兵曹判書趙時俊。訓鍊大將具善復。戶曹判書趙㻐。刑曹判書金魯鎭。禁衛大將徐有大。以次進伏訖。時俊尙集等進前曰。聖體諸節。若何。上曰。一樣矣。時俊曰。臣伏承下敎。以時急廟謨之。可以稟達事。往問大臣。則大臣病勢。尙未脫危。不得收議矣。上曰。無大臣而有回啓之例乎。時俊曰。有特敎則或有稟定之事矣。上曰。有司堂上。第爲進奏。其中不得不問議大臣處。則稟過後就議。時急事務。因爲回啓。可也。魯鎭曰。本曹諸郞。各有所掌。而佐郞柳煥德。聞有實病。尙未出肅。詞訟劇地。異於他司。有不可遲待其過限。今姑改差。何如。上曰。依爲之。魯鎭曰。檢驗實因。專係人命死生。而近觀諸道獄案。則法文之外。多以己意參錯。仍以成獄者。間或有之。事甚可駭。已往姑勿論。自今以後。凡於檢驗時。務從簡略。一以無冤錄爲準。而如或有違於法文。則毋論成獄與否。該檢官。直令道臣隨現論勘之意。申飭諸道臣。何如。上曰。依爲之。出擧條時俊曰。頃因英陽民人上言內。司屯田白徵之弊。有分付該道詳査決給之命矣。卽見慶尙監司鄭昌順所報。則以爲。本縣首比面莒洞里時存居民。不過九戶。而內司原屯田五結二十負七束內。舊川陳二結二負。已爲懸頉。三結十八負收稅錢。爲六十三兩零。而今川陳四十二負。入於此中。未得頉減。一體納稅矣。蓋此屯田土地瘠薄。而等高之田。殆過其半。一負所出。猶患不足於二斗之納。則陳田責稅。殆同龜背之括毛。未頉陳田四十二負。捧甘內司。俾卽減給。等高之處。次次降等。從實執卜爲辭矣。屯田一負之二斗納稅。雖是法例。而以次九戶殘民之形勢。猶患準納。則又於川陳。混同徵稅者。揆以民情。極爲可矜。在前川陳之許頉。亦過二結。則今於四十餘負之川陳。損益不甚大段。依此數減給之意。分付內司。至於田政之等數高下。法意甚重。有難輕議。而似此瘠薄之地。冝有別般釐正之道。其中最高之等。量宜減等。從實執卜。以爲屯民保存之地。一體分付。何如。上曰。依爲之。出擧條有隣曰。前因慶尙監司李秉模査啓。統營貿穀之弊。各別嚴禁。更令帥臣。爛漫商量。得一要切可行之策。以爲蘇殘捄弊之方事。覆奏分付矣。卽見統制使李邦一狀啓。則備陳營樣凋瘵。支放過萬石不足之狀。仍附一二救急之策。竝令廟堂稟處矣。其一。均役設施後本營防布減半之。代以各邑結錢中八千九百九十八兩。分劃輸送。以爲給代之需。若以此錢。依詳定例。勿爲捧錢。許令納租。而自監營。分排沿邑。則每邑所受。僅爲二百餘石。以此收捧。無足爲弊。且沿邑。皆是營穀船運處。因便添載以送。則民邑俱便。歲可得八千餘石。若其結錢之。代以營穀之在兩湖者。作錢充數事也。其一。本營別餉米。合爲五萬六千九百九十餘石內。罷債加分條及應留條外。年例半分二萬八千餘石。耗條一千三百餘石。乃是本營劃給之餘數。亦限停退條收捧間取用事也。其一。右陳兩條。雖蒙許施。當自明年可行之事。至於今年。支放不足。拮据無策。本營錢貿米。元數一萬四千餘石內一千石。昨年因放料之不足。自備局入啓劃給。今年亦依昨年例。一千石特令仍劃事也。劃付結錢之以租代捧事。結錢所捧之以錢不以穀者。已是均廳之法例。八千九百九十八兩。雖已劃給統營。其爲結錢。則與京司上納。似無異同。今若以租代錢。果不有妨於事例乎。雖以穀價言之。昨歲純豐。穀賤傷農之時。民願納租。不是異事。而如値歉勢。穀價稍踊。則以一兩錢。換一包租者。決不相當。當此之時。該營藉定式而督徵。貧民說時價而稱冤。誠爲難處之端。以啓無窮之弊。而換租之後。自該營送船運去。則可無貽害之事。不然則運船雇價。雖自元穀中減除。至於色落情債等雜費名色。從何徵出。此不可不細加商量。且一戶所當。僅爲斗餘穀云者。誠如狀辭。而在豐歲則一包之多。備納似易。在歉年則一斗之少。辨出極艱。今此帥臣所陳。只從豐歲而說去。不念歉年之辛苦者。恐不免矛盾。然而該營事力。去益凋殘。遠外懸度。有難的信。或者於豐於歉以租以錢之間。抑有官民兩便之策乎。更令道臣詳察民情。往復帥臣。商確歸一後。使之狀聞。以爲稟處之地。劃給餘耗加劃事。沿邑別餉。係是軍食。論其法意。不啻凡他還穀之比。而每年半分耗條二千八百餘石內。一千五百石。則年前已爲劃給該營。今又以所餘一千三百餘石。盡數添劃。則該營別餉。當無一包息耗添數之益矣。若逢意外水旱。元穀多縮。則畢竟別餉名色。將至耗竭乃已者。不無其慮。且該營之三道還穀。辛丑以後未捧之數。合爲二萬八千五百餘石。今年秋事。已有豐穰之徵。荐熟之餘。庶期其可得盡捧。盡捧之後。該營需用之耗。當無減於辛丑以前。而況添以一千五百石米耗之前劃者乎。此則姑置之。以待明春還穀捧未捧成冊上來後。更議未晩。錢貿米一千石仍劃事。所謂錢貿者。旣是營錢所貿。則雖曰句管於本司。較之元會。煞有所異。而該營支放之不足。又是京外之所稔知者。則許劃一款。不必靳持。依昨年例許施。恐合事宜。而或關民結變通。或係穀物許劃。就議大臣後稟處。何如。上曰。諸堂之議。何如。民始曰。均廳事目。至爲嚴重。本廳所捧。旣是純錢。則獨於統營。許以捧租。決不可行也。至於餉耗。每有不足。年年以國穀劃給。亦是難繼之道。錢貿米則果難一切防塞矣。時俊曰。此是臣有所構草者。而徐有隣。已爲仰達矣。上曰。統營事勢之凋殘。朝家不可不另求蘇弊之方。狀請諸條中結租事。民情決無樂從之理。況均廳事目。雖極至嚴。結米之改以代錢者。可仰聖意之攸在。本廳元納。尙此然矣。到今豈可爲一統營。創此前無名目。不念貽民弊之端乎。雖以帥臣言之。遽然陳請。未免率爾。至於以租徵捧。又是本廳所無之事。事體所在。此一款。不可勿施而止。該帥臣從重推考。餉米事。錢貿米事。卿等意見果好。不必就議大臣。依卿等所奏施行。可也。出擧條㻐曰。每於七月。有弓角契八千餘兩上下之例。而曹中錢貨。見方匱乏。實無上下之道。聞昨年七月。以本曹所在生銅。依折價換來訓營錢。推移上下云。臣意則惠廳。旣有生銅貿置之規。依折價以銅換用。則在惠廳。少無所損。在臣曹亦足爲一分救急之方。故敢此仰達矣。上曰。惠堂之意。何如。有隣曰。惠廳管貢價。均廳管給代。此等推移。只在於賑廳。而賑廳錢貨。遺在不敷。京畿勅需之以錢貸下。方擬提達。而猶患難辦。以銅換置。其勢末由矣。㻐曰。惠廳旣難推移。則依昨年訓營錢換用之例。軍門中推移換用。何如。上曰。換用於御營廳。可也。出擧條有隣曰。此平安監司鄭一祥狀啓以爲。去月二十七日之雨。博川民家漂失爲九戶。頹壓爲二十四戶。平壤民家漂失爲四戶。頹壓爲十戶。楚山民家漂失爲三戶。優恤之典。請令廟堂稟旨分付矣。毋論燒渰漂壓。依他道例。竝請該曹稟處之意。筵稟定奪。申明知委於本道者。今爲五年。今番民戶漂壓狀聞。又以令廟堂稟處爲請。此雖緣於道臣新到生疎之致。而亦不可無警。平安監司鄭一祥推考。狀本。令該曹考例稟處。似合事宜。而大臣旣不登筵。就議後稟處。何如。上曰。係是應行之事。不必問議。依此分付。可也。出擧條有隣曰。頃於白綿紙事。伏承依定式施行之命。所當依此擧行。而第於來頭。不無掣碍者。恒留八起。卽故相鄭判府事定式。而伊後或多或少。別無定規。且使一遵定式擧行。則滿八起之後。元貢價。自當隨而見減矣。本廳則欲守令式。度支則必請加下。如此之際。每致紛紜。況於陳謝方物永除之後。亦不必膠守恒留之數。臣意則勿拘恒留數爻。戶惠廳往復相議。隨其容入。量宜上下。實爲兩便之道。今年亦限數千卷。先爲磨鍊給價。何如。上曰。戶判之意。何如。㻐曰。恒留八起。乃是定式。今年則恒留中不足之數。至於六千卷之多。而挨過半年。終不給價。臣之頃日所奏。只欲遵守定式。而旣伏承特爲給價之敎。至以彼國事。不可不預先留意爲敎。繼又有依定式施行之敎。而惠廳猶復持難。只欲以數千卷先爲磨鍊云者。實非遵守定式恒留八起之意矣。有隣曰。戶判旣欲必準恒留之數。則無論新舊恒留。數滿之後。貢價上下。自當一依鄭判府事定式施行。故敢此仰達矣。上曰。依爲之。出擧條有隣曰。長津僉使兼防禦便否。令道帥臣論理狀聞之意。覆啓分付矣。卽見咸鏡監司李𡊠狀啓。則以爲。該鎭之山川體勢。關阨險夷。合置重鎭之由。前已備陳。而且其倉儲夥然。人戶甚多。土壤肥腴。流民漸集。設邑之擧。斷不可已。至若兼防營。則設施之初。多般糜費。與邑無間。而民情皆願設邑。而不樂設鎭。如以設防營爲難。則姑設一邑。仍作獨鎭。一如北關列邑之例。稍俟數年。觀其來效。陞爲防營。如或有違初料。則仍作獨鎭。以爲一分固鞏之道。且副衆民之望。事甚便宜。令廟堂稟旨分付爲請。而帥臣所論。別兼異同矣。旣置官長。則邑鎭何異。而道帥臣狀本中以爲。衆民願邑不願鎭云。則其在順民情之道。設邑似優於設鎭。而事關更張。就議大臣後稟處。何如。上曰。諸堂之意。何如。民始曰。長津形便。臣未詳知。則設邑當否。無以定論。但設邑之際。糜費不些。而必當責出於朝家。若無實效。或不無弊。則恐不免無益之歸矣。時俊曰。以長津柵設邑事。前日道帥臣初啓時。以粘目仰奏。敢陳不可輕許之意矣。今者道帥臣再啓中。謂以衆民之願邑不願鎭。而其言縷縷。必有利害之的見而然。第設邑之時。不但虛加邑號而止。創始之際。如有拘掣之端。則誠爲難處。使道臣往復帥臣。設邑之許多事件。竝爲區劃。詳細條錄。陳聞後更爲稟處。似好矣。魯鎭曰。臣則未知其形便。而槪聞北人之言。則長津之民。距咸興爲百里餘。徭役之煩。誅求之弊。極其難堪。至願設邑云。民情果如此。則設邑亦無妨矣。上曰。戶判曾經本道伯。亦陳所見。可也。㻐曰。長津設邑之議。臣於待罪北營之時。亦嘗聞之。其民之皆願設邑。專由於該鎭別將之多不擇人故也。蓋自久勤差送之後。雖無識賤流。亦或得差。果不無侵虐之弊。今旣陞爲僉使。擇人以送之道。大勝於前。今則無論設邑與設防營。皆不必遽議矣。臣於此。有迷滯之見。旣承下詢。言雖張皇。敢不悉陳乎。守令防禦使官名。平時則誠有高下之殊。而若値風塵之警。則關阨防守。在於人而不在於官名高下。雖以壬辰事言之。慶尙監司金睟。全羅監司李洸。忠淸監司尹先覺。全羅兵使郭嶸。三道十萬之兵。到龍仁見倭而自潰。文烈公趙憲。以未通淸之文官。能擊破倭賊。恢復淸州。以此觀之。則官名別無關係。設邑設防營之初。公廨排置。諸般施措之道。似亦多難便之端。臣意則姑置之。恐無妨矣。上曰。將臣之意。何如。善復曰。道帥臣狀聞。民願皆請設邑云。大抵地勢土沃。貂蔘亦所産。困於咸興府諸般擧行。民必設邑後乃已者。從其願許施。事甚便當矣。有大曰。長津之數千居民。皆是逋亡之民也。渠輩雖是流戶。本以邑民。不願爲鎭卒土兵。民情旣如此。道帥臣之狀請亦如此。姑先設邑。至於設防禦。徐議之。恐似無妨矣。上曰。係是更張之擧。戶判持難之論。亦有意見。就議時原任大臣。指一草記稟處。可也。出擧條有隣曰。卽伏見司諫元啓英上疏。則以爲。前後舊逋之蕩減。不啻十餘萬包。而未聞實惠之及民者。必是守令數遞。虛簿相傳。朝家蠲除。徒歸於吏逋。另加申飭。俾有實效云。而有令廟堂稟處之命矣。舊還蕩減。德意。何如。而民不蒙惠。吏緣爲奸。難保其必無。朝家提飭。非不申嚴。而臺臣所論又如此。更自廟堂。措辭申飭於八道兩都。凡有蠲減。必令守宰。親執擧行。俾無如前之弊。而如有不善檢察。惠不下究之事。隨其現發。狀聞論勘之意。一體知委。恐合事宜。而大臣旣不登筵。就議後稟處。何如。上曰。不必就議。依此爲之。可也。出擧條有隣曰。京畿支勅文書。今始磨勘。價米行將上下。而數爲八千餘石矣。以今京甸穀簿許多米條之本色會減。有非體朝家軫念畿甸另加貿儲之意。且勅庫設立。專恃此穀。便今消融。亦甚可惜。此旣以常賑穀物上下。則本道他道。別無拘礙。嶺南作錢牟中。限三萬石許劃。計數移施。取其餘加貿穀物。依例糶糴。以爲來頭支勅之需。而其前先以賑廳錢。量宜貸下。待嶺錢上來。卽爲充補。恐合事宜。而係是穀物區劃。就議大臣後稟處。何如。上曰。此事係是已停當者。至於畿甸穀物。莫如無限積峙之爲利民。依所奏爲之。可也。出擧條有隣曰。頃以長坡設倉便否。論理狀聞之意。覆啓分付矣。卽見北兵使閔義爀狀啓。則以爲。今若創置倉庫。多積穀簿。使荒絶之區。漸成都會之地。則居民庶有依賴之勢。而毋論舊入與新入。皆許限四五年。勿侵戶役。不應田稅。如有願入之民而難辨種糧之資。則量其所願。以附近倉穀物出給。收捧之時。勿使來納於所受之倉。而江口坪內。先設數間庫舍。使該倉監色。兼管捧置。稍待民戶之繁。穀物之裕。設置倉廒。依願斂散。則無輕擧驛騷之弊。有新居募聚之效。以此擧行。恐合事宜爲辭矣。毋論多寡。旣有民戶之新接者。則不可不自官照檢。而距官府絶遠之地。有糶糴出納之擧。然後庶可爲照檢之道矣。帥臣所論。不無意見。而係關邊邑民事。就議大臣後稟處。何如。上曰。諸堂所見。何如。民始曰。設置利害。臣固未詳。但多設關防。未必他日之得力。而募民設倉。創立鎭堡。則許多弊端。不一而足。此等處置之。無妨矣。時俊曰。江口坪內。旣有六戶新接之民。而不可刷出。則亦豈無羈縻之道乎。帥臣狀本中。蠲其土稅。且給種糧。而使附近倉監色。往來照管。以若干官穀爲糶糴之道云者。不爲無見。而至於設堡。則待民戶之多數聚集與否。徐議之。未晩矣。上曰。前北伯亦陳所見。可也。㻐曰。地是邊境。事係創始。臣於待罪北營時。旣無所料量。則到今有難遙度。禁將曾經北兵使。其利害便否。似或詳知矣。上曰。禁將。亦陳所見。可也。有大曰。北關山高谷深。往往有一二村居。而難於還穀運輸。故倉舍間多有之。長坡居民。今雖數少。漸至多聚。則設倉糶糴。一依帥臣狀請施之。似好矣。上曰。就議大臣。草記稟處。可也。出擧條有隣曰。鑄錢處所及句管衙門。有指一稟處之命。而旣係變通。亦不時急。待大臣造朝稟處。何如。上曰。諸堂先陳所見。可也。有隣曰。處所則臨時停當。恐不晩。先定句管衙門。使之鳩聚銅炭。貿米鍮鑹。從長拮据。以待京外間處所之定。卽爲擧行。恐合事宜矣。民始曰。臣意則常以鑄錢爲不便。更無仰陳者矣。時俊曰。在前鑄錢之議。臣則每以爲不便矣。今者中外之錢荒。不但轉甚。久儲貿銅。將作死貨。其勢不得不開鑄。而若言其處所。則不設於內而設於外者。庶可省弊矣。上曰。戶判之意。何如。㻐曰。取考各年謄錄。則前後鑄錢。利少而弊多。如或鑄得累千萬兩。大有補於國家經費。則雖有許多弊端。或不必以此爲拘。猶可成說。而只鑄數十萬兩。不過一二年。又復匱竭。而貽弊則孔劇。眞所謂得不補失。故臣於臺疏回啓之中。以民弊不可不念之意。已爲論列。今無容更陳矣。善復曰。鑄錢事。目今錢荒。不得不矯捄。而臣於前後筵席。已爲陳白。今番臺疏說弊。果得其要。都下設始。決不可爲之。松都定處所。則省弊多矣。而鍮鑄含錫等物。皇曆與節使之行。預爲貿來。然後似無掣礙之端矣。上曰。刑判曾經松留。亦陳所見。可也。魯鎭曰。松都旣多富民。設鑄之前。必不無先爲稱貸之弊。始鑄之後。亦恐有犯法抵罪之慮。如以京中爲難。則曾前嶺營統營。亦有已例。惟在博詢而定行矣。上曰。卿與戶判。就議大臣。指一草記稟處。可也。出擧條有隣曰。正言李敏采上疏。有令廟堂稟處之命矣。其一。各衙門關西小米之發賣作錢。春秋相續。穀賤如土。錢路久竭。作錢之規。偏歸於米價踊貴之地。沿邑價踊之處。則穀簿殆盡。且發賣已是不好名色。而不但爲公而已。近日軍門。發賣三賑穀。其所需用。雖係莫重。而西民困瘁。曾所目撃。此際作錢。大非懷綏遠民之道。亟賜裁處。從他區劃。自今以後。永杜發賣之弊事也。其一。關西民庫蕩竭。邑邑皆然。而莫可支保之邑。則擇其稍饒之民。勒差該庫都監。名之曰富民都監。一經此任。傾家破産。究厥弊源。則詳定之外。冗費居多。巡兵營卜定之納。又多糜費。守令迎送。殆費千金。諸般需用。更加釐正。兩營例納。痛除糜費。各邑守令。俾免數遞。以爲矯弊之事也。其一。關西各邑軍摠。多寡不同。而邊地則殷庶內地則日縮。以寡少之民。充夥多之軍。則其勢難支。各里之民。轉移無常。而里定之法。不得越他。故闕額之借名捧疤。身布之自里徵當者。邑邑有之。各邑軍摠。更爲參量。增減里定之法。逐里均布。以爲變通事也。關西小米勿爲作錢事。近來經費漸竭。措手無路。小有需用之端。則輒曰關西小米者。雖出於不得已之致。以是之故。關西穀摠。比前多縮。而年例發賣者外。別般區劃之請。不得許施之意。年前已有飭令。今者三賑穀之劃給軍門者。所用雖係莫重。而臺言意在儲積。聖批爲軫民弊。萬石小米之價。洽滿三萬兩。而他條改劃之道。實無方便之策。惟此嶺南牟還作錢之數。初爲六萬石。而更因道臣所報。使之從民願作錢作租。未知錢爲幾許。租爲幾許。而毋論以錢以租。稱此數劃給軍門。俾爲補土時所需。則誠甚便當。但牟與租間。價本之卽地收捧。趁限上送。其勢誠難。而秋後始役。已有定期。先以常賑廳及各軍門所儲之貨。依數分排取用。更以牟租之價還報。則實爲通變之道。以此分付該道該廳與三軍門。仍以此意。分付關西道臣。俾勿擧行。民庫及軍丁事。往復於曾經道帥臣。則其言或有參差。而大體則同。大抵民庫則會外罄盡。耗費漸廣。而弊終歸於富民。軍丁則舊法膠守。游手漸多。而害滋甚於殘里。若不省其冗費而俾出入之相當。定其免役而俾多寡之裒益。則兩者之弊。難以矯捄。然而受病已久。其端不一。欲少變則不過目下之塞責。而後復猶前。欲大變則將致一道之紛更。而事難就緖。酌量變通之際。勢難遙度。令該道道帥臣與各邑守令。從長商量。具意見狀聞後。稟處。而富民之差出都監一款。卽令革罷。實合事宜。而或關穀物移劃。或係軍民疾苦。就議大臣後稟處。何如。上曰。諸堂各陳所見。可也。民始曰。今見諸道穀簿漸縮之時。三萬包穀之輕易發賣。極爲重難。臣意則關西所在己亥連尺木。當爲七百同。旣不可行用。別爲儲積。終必朽棄而後已。非但空棄之可惜。雖甚麁短。以七百同而當三萬兩之用。則亦必有裕。以此取用。似甚便好矣。時俊曰。意或以粘目覆啓。有所商議構草矣。今者徐有隣。以其草本中辭意。已爲仰奏。臣更無別般可達者矣。上曰。訓禁將主管役事。亦陳所見。可也。善復等曰。臣於閤外。聞有司堂上之言。則嶺南牟作錢三萬兩。取用役所云。毋論某物。惟俟廟堂劃給。擧行始役而已。而知敦寧。今以關西連尺木仰達。此木則不得捧準價發賣。然後似有區處之道矣。上曰。不必更爲稟處。依知敦寧言。以關西連尺木七百同。劃給補土所。民庫事軍丁事。亦不必就議。依此爲之。可也。命退。諸臣以次退出。